Woord-Skatte Gemyn op Tsumeb: BABILON IS NIE BY DIE BRUILOF NIE
Vrydag, 31 Julie 2015
BABILON IS NIE BY DIE BRUILOF NIE
- basiese besonderheid oor die hemel wat algemeen vergeet word.
Kom ons vra weer : Hoe lyk dit in die hemel? Ons het gesien dis die plek waar God bewonder en aanbid word in 'n ewige erediens. (kliek op HOE LYK DIE HEMEL?) Ons aardse erediens is 'n afbeelding daarvan. (die wat die aardse erediens vervelig en onnodig vind sal ook nie welkom voel by die ewige erediens nie) Natuurlik is daar nog baie ander aspekte van die hemel wat deur 'n verskeidenheid metafore uitgebeeld word.
Die werklikheid van die hemelse koninkryk word dikwels voorgestel as 'n Bruilofsmaaltyd – 'n huweliksfees wat innige gemeenskap, saamwees, harmonie en uitbundige vrolikheid simboliseer.
Om in die hemelse koninkryk te wees beteken dat ek bevoorreg is om uitgenooi te wees na die bruilofsfees van die Lam (Jesus)! "Toe sê die engel vir my: "Skryf op: Geseënd is hulle wat na die bruilofsmaal van die Lam uitgenooi is." Verder sê hy vir my: "Dit is die woorde van God, en hulle is waar." (Openbaring 19:9!) Dis die een fees wat tel, dis die een partytjie wat mens nie moet misloop nie! Dit maak nie saak wie jy is en hoe swaar jy nou kry nie...arm, siek, bespot of uitgestoot... as jy 'n genooide is na Jesus se bruilof is jy 'n uitermate geseënde! Ek hoop jy besef jy is baie meer geseënd as Bill Gates. Juig daaroor en dank God dat jy so 'n uitverkorene mag wees!
Wie is die gelukkige uitgenooides en hoe lyk hulle?
Die uitgenooides is die bruid self, dit wil sê almal wat waarlik deur die wedergeboorte deel geword het van Jesus se kerk!
BRUID OF HOER?
Johannes skets vir ons die verhewe skoonheid en rein heerlikheid van Jesus se kerk in kontras met 'n onheilige hoer/prostituut. Daar is natuurlik geen skerper kontras as juis dit nie – 'n maagdelike bruid en 'n onrein/onsedelike prostituut.
Die prostituut word beskryf met die term Babilon. (Babilon en die val van die stad word in hoofstuk 18 in detail beskryf.) Die bruid word in hoofstuk 21 beskryf as die Nuwe Jerusalem. "Toe het een van die sewe engele wat die sewe bakke het waarin die sewe laaste plae was, gekom en met my gepraat. "Kom," het hy gesê, "ek sal jou die bruid wys, die vrou van die Lam."Ek is toe deur die Gees meegevoer en die engel het my na 'n groot hoë berg toe geneem en die heilige stad Jerusalem vir my gewys, wat van God af uit die hemel uit afkom." (21:9,10) Babilon is simbool van als wat onrein, onheilig en in opstand is teen God en sy norme en wette. Die prostituut Babilon met haar uitlokkende klere van mag, wellus en ydele rykdom staan in skrille kontras met die bruid, wat versier is met die blink klere wat die regverdige dade van die gelowiges simboliseer. Vergelyk self Openb. 17:4;18:2,16 met Openb. 19:8.
Openb.17:4 "Die vrou was uitgedos in pers en helderrooi klere en opgetooi met goud, edelstene en pêrels. In haar hand het sy 'n goue beker vol losbandigheid gehad, die onreinheid van haar onsedelikheid."
Openb. 18:2,16 "En hy het met 'n groot stem kragtig uitgeroep en gesê: Geval, geval het die groot Babilon, en dit het geword 'n woonplek van duiwels en 'n versamelplek van allerhande onreine geeste en 'n versamelplek van allerhande onreine en haatlike voëls,..." "Hoe vreeslik, hoe vreeslik! Die groot stad, uitgedos in fyn klere, pers en helder rooi, en opgetooi met goud, edelstene en pêrels!"
Openb. 19:8. "God het haar dit vergun om fyn, helder blink klere aan te trek." Hierdie fyn klere is die regverdige dade van die gelowiges."
SY IS SO MOOI!
Die duidelike boodskap is :Die bruid van Jesus lyk anders as die sedelose onheilige wêreld! Sy word uitgeken aan haar versiering van regverdige dade. Regverdige dade, goeie werke is alles wat ons doen uit dankbaarheid vir ons verlossing en in gehoorsaamheid aan ons Verlosser! Moenie 'n fout maak nie – goeie werke, maak saak, heiligheid maak saak – dis volgens die Apostoliese belydenis die groot kenmerk van die ware kerk van Jesus! "Ek glo aan 'n heilige algemene Christelike kerk, die gemeenskap van die heiliges." Vir onheiliges gaan daar geen plek wees aan die bruilofstafel van Jesus nie!
BABILON SAL NIE BY DIE BRUILOFSFEES WEES NIE!
Openbaring in sy geheel is baie duidelik : Ons word nie gered deur goeie dade nie! Nee, net deur die bloed van die Lam. Ons maak ons klere wit in die bloed van die Lam. Dit beteken ons ontvang volkome vergifnis op grond van Jesus se kruisdood. Ons word nooit deur ons goeie dade gered nie. Maar goeie dade is die noodwendige gevolg van ware redding uit genade. Goeie dade is die versiering, die sigbare kenmerk van dié wat vergifnis ontvang het. Goeie dade maak die ware kinders van God, die bruid, MOOI! Hierdie mooi bruid gaan vir ewig feesvier saam met die Lam! Dis hemels!
DIE BRUID VAN JESUS IS 'N REIN BRUID, VERSIER MET REGVERDIGE DADE!
Is jy deel van die Bruid, of gaan jy saam met Babilon? Dra ons die blink klere van heiligheid of vertoon ons die magsug, onreinheid en wellus van die onheilige prostituut? Is jy besig om jouself gereed te kry vir hierdie fees, of ploeter jy voort in ongehoorsaamheid en vuilheid? "Laat ons bly wees en juig en aan Hom die eer gee, want die bruilof van die Lam het aangebreek, en sy bruid het haar daarvoor gereed gemaak." (7) Daar is nou nog tyd vir bekering...
Die Nagmaal bevestig al die heerlike waarhede van Openbaring met betrekking tot die bruid: Redding deur die bloed van Jesus, aansporing tot goeie dade, 'n feesmaal wat 'n vooruitskouing is op die ewige bruilofsmaal saam met Jesus, die LAM!
[Dankfees ete 2015]
geplaas deur Johannes de Koning om 16:19
Sleutelwoorde: Babilon, Bruid van die Lam, Hoer/prostituut, Nagmaal, Regverdige dade, Versiering van die bruid
LIG, SKADU, ROOK...
SO LYK DIT IN DIE HEMEL
IN DIE DONKERSTE NAG...
TSUMEB IS STUKKEND
DOOD VAN 'N MATRIEK DOGTER
WAT VAN DIE WET?
AL GESIEN OP FACEBOOK?
NEE DR. NELUS!
STERWE OM TE KAN LEWE
- wie is hulle en waar is die plek? Dis een van die opvallendste feite in die Heilige Skrif dat God 'n uitverkore volk het. O...
- wil hy aan God voorskryf oor reg en verkeerd? Dit klink of Desmond Tutu hom bo God wil stel, as mens lees dat NUUS24 ...
Waarom was daar dinosourusse?
Waarom, hoekom, hoe werk dit...? Dis in die mens se aard om te wonder oor baie dinge en vrae te vra. Waarvandaan kom ons en waarheen gaan ...
- dit was 'n vreugde vir die NGK Tsumeb se vroue om hulle susters in die geloof op Tsintsabis te bederf! Hierdie groep vroue het h...
- wat ewige sekuriteit bied in 'n tyd van misleiding en bedrog. Aardbewings kan verwoestend wees! In so 'n situasie is dit bai...
BRAND, BREEK EN BEROOF
- die geweldkultuur van Suid-Afrika! Die bisarre (eensydige) koor van lofbetuigings oor Winnie Mandela se bydra en opoffering...